Ganterschwil

**Gantertschwil** (IPA: []) isch es Dorf i de politische Gmaind Bötschwil-Gantertschwil im Toggeborg i de Schwiz.

## Gschicht
Gantertschwil werd s erstmol 779 als *Cantrichesuilare* gnännt. 1621 gits aaschinend e Dorfrächt.

Am 26. September 2010 händ d Bürger vo Gantertschwil und Bötschwil inn ere Grundsatzabstimmig am e Fusionsverfaare zuegstimmt. Binn ere witere Abstimmig ischt am 27. November 2011 ann ere Gmaindsfusion uf de 1. Januar 2013 zuegstumme worde. Sit Aafangs 2013 ghört Gantertschwil zu de nöi gründete politische Gmaind Bötschwil-Gantertschwil.

## Woppe
S Woppe vo Gantertschwil zaigt e Märzeföli *(Picus viridis)* uf geelem Grund mit eme schwarze sechseggige Stern. S Woppe goot uf de Adligi *Wenzel vo Ganterschwil* zrugg, wo um 1105 d Gründig vom Chloster St.&nbsp;Johann im Obertoggeborg ermöglicht het.

## Geografii
S Gebiet vo de ehmolige Gmaind Ganterschwil hät weschtlich a Bötschwil, nördlich a Lütischborg, öschtlich a Neckertal un südlich a Helffetschwil gränzt. D Gmaindsgrenze isch uf drü Site vo de Flüss Thur und Necker bildet wore, nur vo Süde her cha me Gantertschwil ohni e Brugg z überquere erraiche.

### Natuur
Gantertschwil isch e ländlichs Gebiet mit Flussaue und Insle, wo no seltnigi Tier und Pflanze vorchömet. Wanderweeg füeret dör e hügligi und abwechsligsriichi Landschaft, mit Uusichtspünkt, wie de Gässberg im Süüde.

## Bsondrigs zom aaluege
Gantertschwil het zwoo Cherche. Vo dene stoot di reformiert under em Schutz vo de Aiggnosseschaft. Si het en Torm us lokaalem Tuffstai, wo im früene Mittelalter baut woren isch. Erst spööter isch d Cherche an Torm anebaut wore. Si isch im 15. Joorhundert mit Freske uusgmoolt wore, wo d Passion Christi zaiget. Die spootgotische Freske sind no hüt erhalte.

### Brugge und Steeg
E Bsunderhait isch d Lochermoosbrugg, e moderni deckti Holzbrugg, wo ane 1994 di alti verrosteti Staalbrugg öber d Thur ersetzt het und zaigt, as iihaimisch Taneholz grad ase guet gaignet isch wie Betong und Staal. D Brugg isch 44 Meter lang und 10 Meter brait, mit aigne Baane för Auto, Velo und Fuessgänger.

Bim Bruedertöbeli, wo vo 1375 bis 1865 en Aisidelai mit eme Chappeli gsii isch, füert en hööche Drootsteeg öber Thur.

Sibe witteri Brugge und Steeg gönd öber de Necker, di maiste för de Fuessvercheer. Di alti Letzibrugg, uf Lütischborg öberi, isch e Holzbrugg us em Joor 1853 und hüt numeno för Fuessgänger offe, för d Faarzüüg gits sit 1969 die noi Letzibrugg. E dritti Holzbrugg goot bi Anzewil öber de Necker i Richtig Mogelschbärg oder Brunoodere.

## Bevölkerig

## Brüüch
Ali zwai Joor werd s Gantifest gfiiret. D Chilbi isch em zwaite Sunntig vom Oktober und de Räbeliechtliumzug im November.

## Wirtschaft
Z Gantertschwil gits vil chlini Unternäme, wo Arbeitsplätz büte tüend. S bekanntischt Unterneme isch d Firma Berlinger & Co. AG.

## Bilder

2011-08-21-Turponto (Foto Dietrich Michael Weidmann) 105.JPG|d Holzbrogg öber d Thur zwüsched Bötschwil und Gantertschwil
2011-08-21-Ganterschwil (Foto Dietrich Michael Weidmann) 118.JPG|d Inneaasicht vo de evangelische Cherche
2011-08-21-Ganterschwil (Foto Dietrich Michael Weidmann) 121.JPG|Freske i de evangelische Cherche
2011-08-21-Ganterschwil (Foto Dietrich Michael Weidmann) 126.JPG|Freske i de evangelische Cherche
2011-08-21-Ganterschwil (Foto Dietrich Michael Weidmann) 117.JPG|de Fridhof bi de evangelische Cherche


## Weblink

* 
* d Website vo de Gmaind Bötschwil-Gantertschwil